"Oltin devor" tortishuvi AQSh hukumati ishini to'xtatib qo'yishi mumkin
21-dekabr AQSh hukumati faoliyati vaqtincha to'xtab qolishi mumkin, agar chegara devori uchun besh milliard dollar ajratilmasa.
Prezident Donald Tramp AQSh-Meksika chegarasida devor o’rnatish uchun besh milliard dollar ajratishni Kongress tasdiqlashini talab qilmoqda. Demokratlar va ayrim respublikachilar bunga qarshi chiqqan. Chegara xavfsizligi uchun demokratlar liderlari faqat 1,3 milliard dollar ajratish tarafdori. Prezident Tramp 17-dekabr kuni murosaga kelmayotgan demokratlarni “Twitter” orqali tanqid qildi. O’tgan hafta demokratlar lideri Chak Shumer va Vakillar palatasi spikerligiga qaytayotgan Nensi Pelosi bilan Oq uyda bo’lib o’tgan uchrashuvda Tramp chegara xavfsizligi uchun hukumat faoliyatini to’xtatish faxrli ish ekanini ta’kidlagan. Aslida, yil oxirlab borayotgan bir pallada siyosiy rejalarni amalga oshirishda uzilishlar bo’lmasligi uchun respublikachilar va demokratlar oltin o’rtaliqni topib, murosa yo’lini tanlashi ham mumkin. Hukumat faoliyati to’xtatilsa, AQShning xorijiy mamlakatlardagi elchixonalarining asosiy xodimlarigina ishni to’xtatmaydi. Mahalliy xodimlarning ishlash-ishlamasligi ana shu davlat qonunchiligiga binoan hal etiladi. Avvalgi hukumat yopilishi davrida elchixonalar odatiy ish faoliyatini davom ettirgan edi. Navbatdagi hukumat faoliyati to’xtatilishida 380 ming davlat xodimlari ishga chiqmasligi kerak bo’ladi. 420 mingga yaqin xodim esa zarur vazifalar bilan band bo’lishi kutiladi.